Olipahan johdatus jouluun

 *Mieleeni on jäänyt jouluviikon huipennus Turkin Marmariksessa, yli 30 v. sitten. Parvekkeellinen huoneemme oli toisessa kerroksessa. Alla oli hotellin kanatarha, asukkeineen. Hotellin monirotuisella vahtikoiralla oli kävelysilta alueen ylitse.*

 *Kukko alkoi aina kiekumaan aamuyöstä ja koira pyysi raivona haukkuen, hiljaisuutta. En tiennyt kuinka kauan näitä aamukonsertteja oli pidetty, mutta kolmantena yönä tuli koiran mitta täyteen. Menin parvekkeelle ja näin,
että koira oli hypännyt alas. Ja kukkoa palkittiin laulutaidostaan, käteisellä. Koira ulvoi ja mätki tassuillaan kukkoa päähän. Välillä koira tarrasi kukon hampaisiinsa ja heitti ilmaan. Kukolla olisi ollut silloin tilaisuus ottaa lentoa, mutta rispautuneilla siivillään se ei saanut vetoa aikaan. Kierroksia oli kyllä tarpeeksi.*

*Kukon kuolin huudot herättivät kanatkin kommentoimaan areenan reunalle. Jota pihavalo sopivasti valaisi. Kukon huomatessa, että noutaja oli lähempänä, kuin kukonaskel, se tekeytyi kuoliaaksi ja heittäytyi sannalle.
Koira aprikoi hetken, mutta tunnollisena muslimina se ajatteli, että täytyyhän ruumis peittää. Se ryöpytti vähän santaa vainajan päälle ja lönkötteli katokseensa. Mennessään se ei vilkaissutkaan kanakuoroa, joka viritteli jo
suruvirttä.*

*Koska kenttähartaus näkyi jatkuvan, muuttuen ruumiin valvojaisiksi, olin vääräuskoisena aikeissa vetäytyä pois hartaasta ilmapiiristä. Samassa vainaja kuitenkin osoitti selviä elonmerkkejä. Santaisilla silmillään se koetti nähdä, olisiko murhaaja jo poistunut. Koska koiraa ei näkynyt otti kukko tilanteen haltuunsa ja ponkaisi ylös. Saattoväen kaakatus loppui kuin naulaan ja alkoi päivittely ylösnousemisen ihmeestä.*

 *Kukko heilautti pari kertaa siipiään ja horjahdellen juoksi aitaa vasten olevalle tukipuulle. Osoittaakseen kanoille. että eihän tässä ole mitään hätää. Mutta kukon pää oli vielä sen verran sekaisin, että herjanheitto koiralle oli liikaa.
Parin taivuttelun jälkeen kukko pyörtyi ja retkahti alas. Ikävä kyllä naapurin puolelle.*

 *Kanatkin ymmärsivät, että kukon ylösnousemus oli täydellinen. Kukkohan oli juossut ylöspäin, pois valosta ja kadonnut, ylös taivaisiin. Hartaina nyökytellen kanat lähtivät yöpuulle. Niin minäkin.*

*Viimeinen havaintoni koirasta oli, kun vahti natusteli hänelle heitettyjä kukonpää roiskeita. Näin ilmeisesti siirtyi koiralle pihan herätykset ja laulupuolikin. Kanoille sen sijaan alkoi loppuiän kestävä selibaatti. Rajansa se on koirallakin.*

*En tiedä millainen tavaran vaihto sopimus isännällä oli naapurin kanssa. Mutta solidaarisuudesta kukkoa kohtaan, välttelin kana-annoksia.*

*Seuraavan päivän "joulukinkku" oli sentään isompaa lintua, mutta kukkoraukan muistaen, kävi sen sopivuus jouluun vielä huonommaksi.*

*SÄHKÖISTÄ JOULUA kaikille ja kiitos menneestä kummallekin kuulijalleni.*

Kalevi Pirttijärvi